  Наталья Тетерина Удмуртиысь лулчеберетъя но туризмъя министр Владимир Соловьёв ивортодэтъя «Удмуртия» агентстволэн корреспондентэныз вераськонын 2017-тӥ ар ӵоже лэсьтэм ужъёслы нырысь-валысь йылпумъянъёс лэсьтӥз. Со пусйиз, коньдон тырмонтэм дыръя но туэ туж пайдаё ужаны кылдӥз шуыса. Владимир Соловьёв ивортэмъя, Удмуртия Россиысь одӥгез 22 улосвылъёс пӧлысь, кытчы 2017-тӥ арын федерал коньдэтысь уксё висъязы. Туэ элькунысь 21 ёросысь лулчеберетъя юртъёс ваньзэ 35 миллион пала манет басьтӥзы, со пӧлысь 31 миллионлэсь тросэз федерал бюджетысь лыктӥз. Вуоно арын но гуртысь лулчеберетъя юртъёсы сомындагес ик коньдон висъялозы, пусйиз лулчеберетъя но туризмъя министр. Нырысьсэ висъяны быгатӥм коньдон муниципал театръёсмылы: Сарапулысь но Глазкарысь театръёс басьтӥзы быдэн кык миллион манетлэсь тросгес. Кайта арын кык поллы тросгес басьтозы соос. <…> Мунё театр туэ басьтӥз 800 сюрс. Кайта кык поллы тросгес луоз со коньдон Владимир Соловьёв, Удмуртиысь лулчеберетъя но туризмъя министрОзьы ик кайталы юнматэм лыдпусъёс вань ни Сарапулэ «Камский берег» ӵектослы висъям коньдонъя. Вуоно арын проект 50 миллион манет пала федерал уксёез басьтоз. Министр верамъя, тужгес бадӟымез шумпотон — со лулчеберет удысын ужасьёслэсь уждунзэс будэтон. Элькунъя уждунлэн шоро-куспо быдӟалаез туэ 23 сюрс 231 манетозь вуиз. Кайта но та удысын ужасьёслэсь уждунзэс будэтыны луонлык вань, бюджетын со коньдон понэмын, шуиз Владимир Соловьёв. Со сяна, лулчеберетъя но туризмъя министерстволэн кивалтӥсез оптимизация ласянь ужпумъёслы но саклык висъяз. Со пусйиз, выльдон ужез туж чакласа лэсьтоно шуыса. Москваысь вуэм эсэпъёсъя ужъюртъёслэн но отын ужасьёслэн лыдзы калыклэн лыдэзъя тупатэмын луыны кулэ. Нош министр малпамъя, гуртлэсь быдӟалазэ сяна, татын ужъюртлэсь пайдазэ, сюресъёслэсь ӟечлыксэс но эшшо трос мае эскероно. «Сизьым пол мерта, одӥг пол ванды, соин ик мыным йӧтэ, ми шонер лэсьтӥськом. Кайта арын, тани кутэмын ни пумкылъян, кыӵе ке но оптимизация но: та коллективъёслэсь ужзэс но яркытгес карон понна духовой оркестр но симфонической оркестр филармонилэн липет улаз пыртэмын луоз шуыса», — ивортӥз Владимир Соловьёв. Вуоно ар кылкутымонгес луоз, малы ке шуоно матысь дыре Удмуртиын кык бадӟым котырес лыдпусъёс пусйиськозы: 2019-тӥ арын — Михаил Тимофеевич Калашниковлы 100 арес тырмысал, нош 2020-тӥ арын — элькунлэн кунлыкезлы даур тырме. Дыр туж шаплы ортче, соин ик праздникъёслы пыр-почгес дасяськыны кулэ, лыдъя министр. Кайталы малпанъёссэ шараяса, удысэтлэн кивалтӥсез бадӟым но пичи вормонъёслы осконзэ вераз. «Бадӟымесь но пичиесь ужрадъёс, фестивальёс, праздникъёс, концертъёс но спектакльёс (луозы — ред), малы ке шуоно сӧзнэт вань, сӧзнэт ужа. Со кызьы пайдаё ужаз азьло, озьы ужаны тыршомы», — шуиз Владимир Соловьёв. Тегъёс: Лулчеберет Туризм Ижкар Удмуртия Лулчеберетъянотуризмъяминистерство ВладимирСоловьёв  